V zmysle zákona SNR č. 195/1998 Z.z. §18 ods.3, písm.b, o sociálnej pomoci v znení neskorších predpisov, zákona č. 369/1990 Zb. §4 ods.3, písm. o o obecnom zriadení v znení neskorších predpisov starosta Mestskej časti Bratislava-Čunovo vydáva:

**Š T A T Ú T**

**Klubu dôchodcov Mestskej časti Bratislava-Čunovo**

**I.**

**Úvodné ustanovenia**

1. Štatút klubu dôchodcov /ďalej len klubu) v Mestskej časti Bratislava-Čunovo upravuje postavenie a poslanie klubu, vnútornú štruktúru, deľbu práce, zásady hospodárenia s poskytnutými prostriedkami a nakladania s majetkom mestskej časti v klube.
2. Štatút je záväznou vnútroorganizačnou smernicou.
3. Klub je účelovým zariadením mestskej časti Bratislava-Čunovo. Poslaním klubu je uspokojovanie kultúrnych a spoločenských záujmov starších občanov a občanov s nepriaznivým zdravotným stavom na udržanie fyzickej a psychickej aktivity občanov. Klub musí mať najmenej 25 členov.
4. Pre činnosť klubu slúžia priestory a zariadenia pridelené Mestskou časťou Bratislava-Čunovo.

**II.**

**Vznik a zánik členstva v klube**

1. Členstvo v klube vzniká na základe prihlášky. Evidenciu členov klubu vykonáva samospráva klubu. Členom klubu sa môže stať každý občan, ktorý dosiahol v čase podania prihlášky za člena starobný dôchodkový vek alebo je poberateľom invalidného dôchodku a má trvalý pobyt v mestskej časti Bratislava-Čunovo.
2. Výnimku pre prijatie za člena klubu udeľuje samospráva klubu v prípade osobitného zreteľa (záruka aktívnej práce žiadateľa o prijatie za člena klubu a jeho prínos pre klub dôchodcov) a schvaľuje najbližšia členská schôdza. Člen klubu sa preukazuje členskou legitimáciou.
3. K zániku členstva v klube dochádza
4. Dobrovoľným vystúpením z klubu
5. vylúčením – kedy členská schôdza môže člena klubu vylúčiť:

* ak svojím konaním, nevhodným správaním opakovane hrubo porušil zásady tohto štatútu alebo „Klubového poriadku“
* narušil dobré spolunažívanie členov klubu
* nezaplatil členské príspevky
* je pasívnym členom
* odhlásil sa z trvalého pobytu v Mestskej časti Bratislava-Čunovo

1. úmrtím člena klubu

**III.**

**Práva členov klubu**

1. Každý člen klubu bez ohľadu na svoju príslušnosť k národu, národnosti, rase, politickú príslušnosť a náboženské presvedčenie má rovnaké práva a povinnosti.
2. Každý člen klubu má právo využívať všetky výhody vyplývajúce z členstva v klube, nikto ho nemôže obmedzovať v jeho právach, pokiaľ o tom nerozhodne členská schôdza klubu.
3. Voliť členov samosprávy klubu a byť zvolený za jej člena.
4. Zúčastňovať sa na podujatiach organizovaných klubom.
5. Členovia klubu sú oprávnení v prevádzkovej dobe využívať miestnosti klubu, jeho zariadenie, audiovizuálnu techniku, knihy, časopisy.
6. Zúčastňovať sa na členských schôdzach klubu.
7. Podávať návrhy, podnety, pripomienky a sťažnosti na využívanie a činnosť klubu.

**IV.**

**Povinnosti členov klubu a „Klubový poriadok“**

1. Členovia klubu sú povinní platiť členské príspevky vo výške stanovenej členskou schôdzou klubu.
2. Dodržiavať „Klubový poriadok“
3. Návrh znania „Klubového poriadku“ predkladá na schválenie členskej schôdzi samospráve klubu.

**V.**

**Hlavné zameranie činnosti klubu**

1. Činnosť klubu sa zameriava najmä na:

* organizáciu kultúrnych podujatí, prednášok, kultúrnych posedení, návštev, výstav, divadiel, galérií, múzeí, kín, športových podujatí, premietanie videofilmov pod. podľa záujmu členov klubu
* organizovanie spoločenských zájazdov, zdravotných vychádzok do voľnej prírody, jubilejných osláv, usporiadanie spoločenských zábav a čajových večierkov podľa potrieb a záujmu členov klubu.
* sledovanie televízie, počúvanie rozhlasu a reprodukovanej hudby
* poskytovanie poradenskej služby v oblasti sociálnej, bytovej, zdravotnej starostlivosti, hygieny a životosprávy
* spolupráca s inými klubmi na území hlavného mesta SR Bratislavy, záujmovými združeniami občanov

**VI.**

**Členská schôdza**

1. Výročnú členskú schôdzu (hodnotiacu) zvoláva predseda samosprávy a to tak, aby sa uskutočnila najneskôr do 28.2. nasledujúceho roka. Mimoriadnu členskú schôdzu môže zvolať predseda samosprávy klubu ako o tom rozhodne výbor alebo požiada o to najmenej 1/3 členov klubu písomne. Program členskej schôdze sa oznámi na úradnej tabuli 10 dní pred jej konaním.
2. Pôsobnosť členskej schôdze:

* Voliť samosprávu klubu, revíznu komisiu
* Voliť predsedu a podpredsedu samosprávy
* Schvaľovať plán činnosti klubu a plán finančného hospodárenia
* Schvaľovať správu o činnosti klubu a finančnom hospodárení klubu
* Uznášať sa na opatreniach smerujúcich k odstráneniu zistených nedostatkov a k zlepšeniu činnosti klubu
* Schvaľovať výšku členského príspevku

1. Členská schôdza rozhoduje väčšinou prítomných členov. O priebehu sa spíše zápisnica, ktorú podpisuje predseda klubu a ktorú overia svojimi podpismi 2 členovia z prítomných členov klubu.

**VII.**

**Samospráva klubu**

1. Činnosť klubu organizuje 5 členná samospráva, ktorú tvoria: predseda, podpredseda, hospodár a 2 členovia samosprávy. Členov samosprávy volia všetci členovia klubu na výročnej členskej schôdzi a to na obdobie 3 rokov. Jednotlivých členov samosprávy môže členská schôdza v priebehu volebného obdobia odvolať, ak svoju činnosť vykonávajú v rozpore so Štatútom klubu dôchodcov, v závažnom rozpore s „Klubovým poriadkom“ alebo z dôvodu ich nečinnosti a na miesto nich zvoliť nových členov.
2. Na čele samosprávy je predseda, ktorého volí na obdobie 3 rokov členská schôdza väčšinou hlasov prítomných členov. Funkciu predsedu potvrdzuje starosta Mestskej časti Bratislava-Čunovo. Zastupuje klub navonok a podpisuje všetky písomnosti klubu. Počas jeho neprítomnosti vedie klub a členskú schôdzu podpredseda.
3. Predseda:

* Zvoláva schôdze samosprávy
* Zodpovedá za plnenie plánu činnosti a finančné hospodárenie klubu
* Zodpovedá za klubové dodržiavanie Klubového poriadku
* Spolupracuje so starostom a miestnym zastupiteľstvom
* Má hmotnú zodpovednosť

1. Ako poradný, iniciatívny a kontrolný orgán klubu volí členská schôdza 3-člennú revíznu komisiu, ktorá je zložená z členov klubu. Na čele je predseda, ktorý je zvolený z radov revíznej komisie jej členmi. Členovia revíznej komisie nemôžu byť členmi samosprávy klubu.

**VIII.**

**Zásady hospodárenia**

1. Podmienky pre činnosť klubu vytvára Mestská časť Bratislava-Čunovo zabezpečením priestorov pre umiestnenie klubu s jeho materiálno-technickým vybavením, finančným príspevkom podľa schváleného rozpočtu na príslušný rok na rôzne akcie (deň matiek, úcta k starším, Mikuláš a pod.) na zájazdy, kultúrne podujatia a pod.
2. Nakladanie s finančnými prostriedkami pre činnosť klubu dôchodcov z rozpočtu mestskej časti podlieha kontrole miestneho úradu.
3. Členské príspevky nie sú príjmom mestskej časti. Tieto členské príspevky vyberá od svojich členov samospráva a podľa rozhodnutia samosprávy klubu s nimi disponuje. Kontrolu výberu použitia členských príspevkov kontroluje revízna komisia samosprávy.
4. Ak na zájazd prispieva Mestská časť Bratislava-Čunovo k vyúčtovaniu zájazdu sa priloží zoznam členov zájazdu, náklady na zájazd a výšku poplatku účastníkov zájazdu. Tieto výdavky posudzuje starosta alebo ním poverená osoba.

**IX.**

**Prevádzková doba**

Prevádzkovú dobu klubu stanoví členská schôdza klubu po predchádzajúcom súhlase prevádzkovateľa priestorov a starostu MČ.

**X.**

**Zákazy a obmedzenia**

1. Stanovuje sa zákaz voľného podávania a konzumácie alkoholických nápojov v priestoroch klubu a jeho okolí. Rovnako sa zakazuje fajčenie v miestnostiach na to nevyhradených.
2. Zakazuje sa bez súhlasu starostu majetok klubu zapožičiavať, prenášať alebo inak s ním nezodpovedajúco manipulovať. Zakazuje sa prepožičiavanie miestnosti na iné aktivity, ktoré nie sú odsúhlasené starostom mestskej časti.

**XI.**

**Záverečné ustanovenia**

1. Štatút klubu dôchodcov je záväzný pre všetkých členov. Jeho zmeny a doplnky schvaľuje uznesením miestne zastupiteľstvo mestskej časti Bratislava-Čunovo.

Štatút klubu dôchodcov bol schválený na zasadnutí MZ Bratislava-Čunovo dňa......uznesením č.

Gabriela Ferenčáková

starostka MČ Bratislava-Čunovo

V Bratislave dňa: